ফের বেপরোয়া বাসের রেষারেষির জের। দুর্ঘটনায় পড়ে, হাত বাদ গেল মহিলার! ঘটনাটি ঘটেছে শেক্সপিয়র থানা এলাকায়, কলামন্দিরের কাছে। শাবানা আকবর নামে বছর চৌত্রিশের ওই  মহিলা কড়েয়া রোডের বাসিন্দা।
 নিজস্ব প্রতিবেদন:  ফের বেপরোয়া বাসের রেষারেষির জের। দুর্ঘটনায় পড়ে, হাত বাদ গেল মহিলার! ঘটনাটি ঘটেছে শেক্সপিয়র থানা এলাকায়, কলামন্দিরের কাছে। শাবানা আকবর নামে বছর চৌত্রিশের ওই  মহিলা কড়েয়া রোডের বাসিন্দা। শুক্রবার মেয়েকে স্কুলে পৌছে বাড়ি ফিরছিলেন শাবানা আকবর। অভিযোগ, ওইসময় ২৩০ রুটের দুটি বাস শিয়ালদা থেকে বেকবাগান যাওয়ার পথে রেষারেষি যাচ্ছিল।  দুটি বাসেরই গতিবেগ স্বাভাবিকের তুলনায় বেশি ছিল। জেব্রা ক্রসিং দিয়েই রাস্তা পার হচ্ছিলেন শাবানা। অভিযোগ, আচমকাই দ্রুত গতিতে আসা  একটি বাস প্রথমে ধাক্কা মারে। রাস্তায় পড়ে যাওয়ার পর অপর বাসের চাকায় পিষ্ট হয়ে যায় তাঁর হাত। শাবানা আকবরের ডান হাত পিষে বেরিয়ে যায় গাড়ির চাকা। রক্তাক্ত অবস্থায়  তাঁকে উদ্ধার করে প্রথমে চিত্তরঞ্জন হাসপাতালে নিয়ে যাওয়া হয়। অবস্থার অবনতি হওয়ায় পরে তাঁকে সিএমআরআই হাসপাতালে স্থানান্তরিত করা হয়। সেখানেই তাঁর ডান হাত কেটে বাদ দিতে হয়।